ທ່ານນາງຮອງປະທານປະເທດ ດັ້ງທິຫງອກທິ້ງ ຢ້ຽມຢາມ ແລະ ເຮັດວຽກຢູ່ສະວິດ
ທ່ານນາງຮອງປະທານປະເທດດັ້ງທິຫງອກທິ້ງ
ພົບປະເຈລະຈາກັບທ່ານປະທານາທິບໍດີສະວິດ Johann Schneider Ammann
(ພາບ: TTXVN)
ວັນທີ 14/06, ທ່ານນາງຮອງປະທານປະເທດດັ້ງທິຫງອກທິ້ງ ໄດ້ໄປເຖິງ Bern, ເລີ່ມຕົ້ນການຢ້ຽມຢາມ ແລະ ເຮັດວຽກຢູ່ສະວິດ ແລະ ໄດ້ມີການພົບປະເຈລະຈາກັບທ່ານປະທານາທິບໍດີສະວິດ Johann Schneider Ammann. ທ່ານປະທານາທິບໍດີ Johann Schneider Ammann ຢືນຢັນວ່າ, ລັດຖະບານສະວິດ ຖືເປັນສຳຄັນການຊຸກຍູ້ການພົວພັນຮ່ວມມືກັບຫວຽດນາມ, ເປັນຄູ່ຮ່ວມມືບຸລິມະສິດຂອງສະວິດ ຢູ່ພາກພື້ນອາຊີ - ປາຊີຟິກ. ທ່ານນາງຮອງປະທານປະເທດ ດັ້ງທິຫງອກທິ້ງ ຢືນຢັນວ່າ, ຍາມໃດຫວຽດນາມ ກໍຖືເປັນສຳຄັນການພົວພັນມິດຕະພາບ ແລະ ການຮ່ວມມືທີ່ເປັນມູນເຊື້ອກັບສະວິດ; ປາດຖະໜາຢາກໃຫ້ການພົວພັນລະຫວ່າງ 2 ປະເທດນັບມື້ນັບກ້າວເຂົ້າສູ່ລວງເລິກ, ມີປະສິດທິຜົນ. ທ່ານນາງຮອງປະທານປະເທດ ດັ້ງທິຫງອກທິ້ງ ແລະ ທ່ານປະທານາທິບໍດີສະວິດ ໄດ້ເຫັນດີເປັນເອກະພາບນຳກັນ ຕ້ອງສືບຕໍ່ຮັກສາ, ແລກປ່ຽນຄະນະຜູ້ແທນທຸກຂັ້ນ; ເພີ່ມທະວີການຮ່ວມມືຢູ່ບັນດາເວທີປາໄສຫຼາຍຝ່າຍ ແລະ ອົງການຈັດຕັ້ງສາກົນ; ສົມທົບກັນຈັດຕັ້ງບັນດາການເຄື່ອນໄຫວສະເຫຼີມສະຫຼອງ 45 ປີແຫ່ງວັນສ້າງຕັ້ງການພົວພັນທາງການທູດລະຫວ່າງ 2 ປະເທດ. ທ່ານນາງຮອງປະທານປະເທດ ດັ້ງທິຫງອກທິ້ງ ຢືນຢັນວ່າ, ລັດຖະບານຫວຽດນາມ ຈະສ້າງທຸກເງື່ອນໄຂສະດວກເພື່ອໃຫ້ວິສາຫະກິດສະວິດ ເຂົ້າມາລົງທຶນ ແລະ ດຳເນີນທຸລະກິດຢ່າງໝັ້ນຄົງ ແລະ ຍາວນານຢູ່ຫວຽດນາມ. ທ່ານປະທານາທິບໍດີ Johann Schneider Ammann ເນັ້ນໜັກວ່າ, ສະວິດ ປາດຖະໜາຢາກປະຕິບັດສຳເລັດວິວັດການເຈລະຈາ ແລະ ລົງນາມໃນສັນຍາການຄ້າເສລີລະຫວ່າງຫວຽດນາມ ແລະ ກຸ່ມການຄ້າເສລີ (EFTA )ໂດຍໄວ. ກ່ຽວກັບບັນຫາທະເລຕາເວັນອອກ, ການນຳ 2 ທ່ານລ້ວນແຕ່ສະໜັບສະໜູນທັດສະນະແກ້ໄຂບັນດາບັນຫາຢູ່ທະເລຕາເວັນອອກດ້ວຍມາດຕະການໂດຍສັນຕິວິທີ.
(ແຫຼ່ງຄັດຈາກ VOV)